title: 2011/530/EU: Sklep Sveta z dne 31. marca 2011 o podpisu, v imenu Unije, in začasni uporabi Memoranduma o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja#Memorandum o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja

text:
               9.9.2011

               SL

               Uradni list Evropske unije

               L 232/1

         SKLEP SVETA
   z dne 31. marca 2011
   o podpisu, v imenu Unije, in začasni uporabi Memoranduma o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja
   (2011/530/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti členov 100(2) in 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Komisija je v skladu z mandatom o pooblastilu za začetek pogajanj, ki ga je Svet sprejel 17. decembra 2009, s pogajanji dosegla Memorandum o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja (v nadaljnjem besedilu: Memorandum o sodelovanju).

               (2)

               Pogodbenici sta Memorandum o sodelovanju parafirali 27. septembra 2010 v času zasedanja 37. skupščine Mednarodne organizacije civilnega letalstva v Montrealu.

               (3)

               Zato bi bilo treba Memorandum o sodelovanju podpisati in do zaključka postopkov za njegovo sklenitev začasno uporabljati –

         SPREJEL NASLEDNJI SKLEP:
   Člen 1
   Podpis Memoranduma o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja („Memorandum o sodelovanju“) se v imenu Unije odobri, ob upoštevanju njegove sklenitve.
   Besedilo Memoranduma o sodelovanju je priloženo temu sklepu.
   Člen 2
   Predsednik Sveta je pooblaščen za imenovanje oseb(-e) pooblaščenih(-e) za podpis Memoranduma o sodelovanju v imenu Unije.
   Člen 3
   Memorandum o sodelovanju se začasno uporablja od dne podpisa do zaključka postopkov, potebnih za njegovo sklenitev (1).
   Člen 4
   Ta sklep začne veljati na dan sprejetja.

      V Bruslju, 31. marca 2011

            Za Svet

            Predsednik

         VÖLNER P.

      (1)  Generalni sekretariat Sveta objavi datum podpisa Memoranduma o sodelovanju v Uradnem listu Evropske unije.

      MEMORANDUM O SODELOVANJU
      med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja
      EVROPSKA UNIJA (EU)
      in
      MEDNARODNA ORGANIZACIJA CIVILNEGA LETALSTVA (ICAO),
      v nadaljnjem besedilu: pogodbenici, STA SE –
      OB SKLICEVANJU na Konvencijo o mednarodnem civilnem letalstvu, podpisano v Čikagu 7. decembra 1944 (v nadaljnjem besedilu: Čikaška konvencija), zlasti točke (a) člena 55 in člena 65 Konvencije;
      OB SKLICEVANJU na Pogodbo o delovanju Evropske unije, zlasti členov 218 in 220 Pogodbe;
      OB UPOŠTEVANJU Resolucije skupščine ICAO A1-10, ki je pooblastila Svet za pripravo ustreznih sporazumov z javnimi mednarodnimi organizacijami, katerih dejavnosti vplivajo na mednarodno civilno letalstvo, zlasti v zvezi s tehničnim sodelovanjem, izmenjavo informacij in dokumentov, udeležbo na sestankih in drugimi zadevami, ki lahko spodbujajo učinkovito sodelovanje;
      OB SKLICEVANJU na politiko in okvir ICAO za sodelovanje z ustreznimi regionalnimi organi civilnega letalstva in regionalnimi organizacijami, katerih cilj je med drugim sklepanje sporazumov o sodelovanju s takimi organi in organizacijami na podlagi priporočila simpozija ES/ICAO o regionalnih organizacijah, ki je potekal od 10. do 11. aprila 2008 v Montrealu;
      OB UPOŠTEVANJU, da ustrezna zakonodaja EU obravnava večino standardov ICAO s področja varnosti in varovanja v letalstvu, upravljanja zračnega prometa in varstva okolja;
      OB UPOŠTEVANJU Memoranduma o sodelovanju (MoS) med Evropsko agencijo za varnost v letalstvu (EASA) in Mednarodno organizacijo civilnega letalstva (ICAO) na področju presoje nadzora nad varnostjo in sorodnih zadev, podpisanega v Montrealu, 21. marca 2006;
      OB UPOŠTEVANJU Memoranduma o sodelovanju med Evropsko skupnostjo in Mednarodno organizacijo civilnega letalstva na področju revizij/inšpekcijskih pregledov varnosti in sorodnih zadev, podpisanega v Montrealu, 17. septembra 2008;
      KER so Evropska skupnost in Združeni narodi 29. aprila 2003 podpisali novi finančni in administrativni okvirni sporazum (FAFA), h kateremu je Mednarodna organizacija civilnega letalstva pristopila na podlagi sporazuma z Evropsko skupnostjo, podpisanega 7. decembra 2004;
      KER ta memorandum o sodelovanju ne nadomešča ali prejudicira obstoječih oblik sodelovanja med pogodbenicama, dokler veljajo;
      OB UPOŠTEVANJU Resolucije skupščine ICAO A36-2, ki med drugim priznava, da ustanovitev regionalnih in podregionalnih sistemov za nadzor varnosti ter regionalnih organizacij za nadzor varnosti zagotavlja veliko možnosti za pomoč državam pri izpolnjevanju njihovih obveznosti iz Čikaške konvencije na podlagi ekonomije obsega in širšega usklajevanja, ter hkrati zahteva, da generalni sekretar še naprej spodbuja usklajevanje in sodelovanje med ICAO univerzalnimi programi za presojo nadzora nad varnostjo (USOAP) in programi revizij drugih organizacij v zvezi z varnostjo v letalstvu ter usmerja Svet k pospeševanju koncepta regionalnih in podregionalnih sistemov za nadzor varnosti ter regionalnih organizacij za nadzor varnosti;
      KER je skupna vizija pogodbenic doseganje najvišje stopnje poenotenja evropskih operativnih predpisov, zahtev in postopkov zaradi uskladitve s standardi ICAO, ki jih vsebujejo priloge k Čikaški konvenciji, za varnost in varovanje v letalstvu, upravljanje letalskega prometa ter varstvo okolja;
      KER ima vsaka pogodbenica pomembno vlogo pri doseganju tega cilja;
      KER želita pogodbenici sodelovati in se medsebojno obveščati o regionalnem sodelovanju;
      KER je EU sprejela skupna pravila na področju varnosti in varovanja v letalstvu ter Evropska agencija za varnost v letalstvu (EASA) in Evropska komisija izvajata inšpekcijske preglede v državah članicah EU, da bi spremljali uporabo teh pravil;
      KER ima v EU Evropska komisija pooblastila za zagotavljanje izvajanja zakonodaje EU na področju varnosti in varovanja v letalstvu, upravljanja zračnega prometa in varstva okolja;
      KER je glavni cilj programov revizij ICAO in programov inšpekcijskih pregledov EU okrepiti varnost in varovanje v letalstvu z ocenjevanjem izvajanja ustreznih standardov, ugotavljanjem morebitnih pomanjkljivosti in zagotavljanjem odprave pomanjkljivosti v EU, kadar je to potrebno;
      KER je EU v Montrealu ustanovila urad za spodbujanje krepitve odnosov in sodelovanja med EU in ICAO ter omogočanje krepitve sodelovanja in prispevkov EU k dejavnostim ICAO na sedežu ICAO;
      KER je brez poseganja v pravice ali obveznosti držav članic EU v skladu s Čikaško konvencijo ali odnose med državami članicami EU in ICAO, ki izhajajo iz njihovega članstva v ICAO, zaželeno vzpostaviti vzajemno sodelovanje med EU in ICAO na področjih varnosti in varovanja v letalstvu, upravljanja zračnega prometa in varstva okolja tako, da se zagotovi večja usklajenost standardov in boljše usklajevanje ustreznih dejavnosti ter doseže boljša uporaba omejenih virov in preprečevanje podvajanja dela, obenem pa se ohrani integriteta pogodbenic;
      KER pogodbenici priznavata potrebo po varovanju tajnih podatkov, prejetih od druge pogodbenice, do obsega, ki ga zahtevajo ustrezni predpisi –
      DOGOVORILI O NASLEDNJEM:
      1.   Splošne določbe
      Pogodbenici se s podpisom tega memoranduma o sodelovanju (MoS) v korist mednarodnega civilnega letalstva dogovorita o krepitvi odnosov in vzpostavitvi tesnejšega sodelovanja na področjih varnosti in varovanja v letalstvu, upravljanja zračnega prometa in varstva okolja ter o omogočanju sodelovanja v dejavnostih in udeležbe na sestankih kot opazovalki v skladu s sprejetimi poslovniki.
      MoS ne posega v pravice ali obveznosti držav članic EU v skladu s Čikaško konvencijo ali odnose med ICAO in državami članicami EU, ki izhajajo iz članstva držav članic v ICAO.
      MoS se ne uporablja za sprejemanje odločitev ICAO ali EU o kateri koli zadevi, vključno s standardizacijo ali določanjem pravil, temveč vzpostavlja regulativno sodelovanje v fazah priprave navedenih dejavnosti.
      Urad Evropske unije v Montrealu, ki predstavlja EU na sedežu ICAO, omogoča odnose med EU in ICAO ter deluje kot glavna točka EU za stike z ICAO v vseh zadevah, ki se nanašajo na izvajanje tega MoS.
      2.   Cilji

                  2.1

                  Ta MoS:

                              (a)

                              vzpostavlja okvir za krepitev odnosov med pogodbenicama;

                              (b)

                              krepi sodelovanje med pogodbenicama;

                              (c)

                              opredeljuje področja vzajemnega sodelovanja med pogodbenicama; ter

                              (d)

                              določa pogoje in mehanizme za izvajanje sodelovanja med pogodbenicama.

            3.   Področje uporabe

                  3.1

                  Ta MoS vzpostavlja sodelovanje med pogodbenicama na naslednjih področjih:

                              (a)

                              varnost v letalstvu;

                              (b)

                              varovanje v letalstvu;

                              (c)

                              upravljanje zračnega prometa; ter

                              (d)

                              varstvo okolja.

                  3.2

                  Vsako področje iz odstavka 3.1 tega člena se uredi s posebnimi prilogami k MoS.

                  3.3

                  Pogodbenici lahko uvedeta delovne načrte, ki določajo vzajemno dogovorjene mehanizme in postopke, potrebne za učinkovito izvajanje dejavnosti sodelovanja, navedene v prilogah k MoS.

                  3.4

                  Priloge, sprejete na podlagi tega MoS, so njegov sestavni del.

            4.   Oblike sodelovanja

                  4.1

                  Pogodbenici:

                              (a)

                              vzpostavita mehanizme za posvetovanje, usklajevanje in sodelovanje ter izmenjavo informacij;

                              (b)

                              omogočita usklajevanje zahtev za delovanje in interoperabilnost novih tehnologij in sistemov;

                              (c)

                              usklajujeta ustrezne programe revizij in inšpekcijskih pregledov ter rezultate in dejavnosti tehnične pomoči, da bi zagotovili boljšo uporabo omejenih virov in preprečili podvajanje dela;

                              (d)

                              si izmenjujeta informacije o izpolnjevanju standardov ICAO;

                              (e)

                              vzpostavita ukrepe za zagotavljanje strokovne pomoči in virov EU Mednarodni organizaciji civilnega letalstva, tudi v obliki napotitve strokovnjakov, ki je v izključni pristojnosti generalnega sekretarja, tehnične pomoči in specialističnega usposabljanja, kadar je to mogoče;

                              (f)

                              si medsebojno omogočita udeležbo v svojih dejavnostih s področja programov revizij in inšpekcijskih pregledov ter po potrebi v programih usposabljanja, pri čemer lahko opazovalci EU sodelujejo v revizijskih misijah ICAO v državah EU samo z dovoljenjem teh držav; strokovnjaki EU, ki sodelujejo v revizijah ICAO kot napoteni revizorji ICAO, varujejo vse informacije v zvezi z revizijsko misijo ICAO kot strogo zaupne v skladu z veljavnimi pravili ICAO; ter

                              (g)

                              si brez poseganja v obveznosti katere koli pogodbenice glede nerazkrivanja in z uporabo ustreznih pravil o zaupnosti iz člena 6 izmenjujeta elektronske informacije, podatke in uradne publikacije, zagotavljata vzajemni dostop do zbirk podatkov ter krepita povezave med njimi, da si vzajemno dopolnjujeta obstoječe zbirke podatkov.

            5.   Dejavnosti sodelovanja

                  5.1

                  Kakor je navedeno v prilogah k temu MoS, se pogodbenici dogovorita o skupnem izvajanju naslednjih dejavnosti sodelovanja. Pogodbenici:

                              5.1.1

                              vzpostavita mehanizme za posvetovanje, usklajevanje in izmenjavo informacij, vključno:

                                          (a)

                                          z vzpostavitvijo in izvajanjem skupnih mehanizmov za redni dialog, posvetovanje in izmenjavo informacij;

                                          (b)

                                          s stalnim in pravočasnim medsebojnim obveščanjem o odločitvah, dejavnostih, pobudah, sestankih in dogodkih s področij varnosti in varovanja v letalstvu, upravljanja zračnega prometa in varstva okolja, ki se nanašajo na ta MoS, in da obe prejmeta zadevno dokumentacijo. Kadar je to ustrezno, lahko potekajo informativni sestanki;

                                          (c)

                                          brezplačnim dostopom do vseh uradnih dokumentov in publikacij;

                                          (d)

                                          dajanjem na vpogled drugi pogodbenici zbirk podatkov in informacij na spletnih straneh; ter

                                          (e)

                                          s tem, da poskrbita, da EU prejema vse dopise ICAO, naslovljene na države članice z vsebino, ki se nanaša na ta MoS skupaj z njegovimi prilogami, in da ima do teh dopisov elektronski dostop.

                              5.1.2

                              Določita okvire sodelovanja za boljše usklajevanje programov revizij in inšpekcijskih pregledov, da bi zagotovili boljšo uporabo omejenih virov in preprečili podvajanje dela.

                              5.1.3

                              Vzpostavita skupne mehanizme za tesno sodelovanje pri načrtovanju programov in tehnične pomoči.

                              5.1.4

                              Sodelujeta pri spodbujanju globalne interoperabilnosti novih tehnologij in sistemov ter vzpostavita skupne mehanizme za krepitev sodelovanja pri uporabi novih tehnologij.

                              5.1.5

                              Zagotavljata pravočasno vzajemno posvetovanje za izboljšanje usklajevanja in združljivosti med predpisi, politikami, pristopi ter predlogi za nove standarde in priporočene prakse (SARP) ICAO.

                              5.1.6

                              Uvedeta delovne načrte za omogočanje izmenjave strokovnega znanja in virov:

                                          (a)

                                          ICAO zagotavlja EU strokovno znanje in svetovanje o najboljših praksah za izvajanje predlogov za nove standarde in priporočene prakse;

                                          (b)

                                          EU zagotavlja ICAO strokovno znanje, tudi v obliki začasnih prerazporeditev strokovnjakov v sekretariat ICAO;

                                          (c)

                                          EU si prizadeva ICAO zagotoviti finančni prispevek za kritje stroškov, ki nastanejo zaradi izvajanja tega MoS, skupaj z administrativnimi stroški, stroški zagotavljanja dokumentacije in publikacij ter povezanih storitev, uporabe prostorskih zmogljivosti na sedežu ICAO ter stroški informacijske tehnologije;

                                          (d)

                                          EU si prizadeva ICAO zagotoviti finančne prispevke za podpiranje programov tehničnega sodelovanja ICAO in za druge dejavnosti ICAO, o katerih se je treba dogovoriti v skupnem odboru, v skladu s finančnim in administrativnim okvirnim sporazumom (FAFA); ter

                                          (e)

                                          v delovnih načrtih, ki jih v ta namen odobri skupni odbor, se določijo morebitni novi okvir in pogoji za začasne prerazporeditve strokovnjakov in finančne prispevke Mednarodni organizaciji civilnega letalstva v okviru tega MoS. Ti delovni načrti vključujejo možnost, da EU od ICAO zahteva finančne podatke v okviru teh prispevkov.

                              5.1.7

                              Se medsebojno obveščata o vseh ustreznih programih usposabljanja in omogočata udeležbo drugi stranki, če je to ustrezno.

                              5.1.8

                              Skupaj organizirata in usklajujeta ustrezne dogodke, kadar je to primerno.

            6.   Zaupnost

                  6.1

                  Vsaka pogodbenica sprejme vse razumne previdnostne ukrepe za zaščito informacij, prejetih v skladu s tem MoS in njegovimi prilogami, pred nepooblaščenim razkritjem. Pogodbenica lahko na podlagi zagotovitve informacij drugi pogodbenici določi dele informacij, ki jih je po njenem mnenju treba izvzeti iz razkritja.

                  6.2

                  Pogodbenici se dogovorita o varovanju tajnih informacij, prejetih od druge pogodbenice pri uporabi tega MoS in njegovih prilog, do obsega, ki ga zahtevajo ustrezna pravila, predpisi in zakonodaja.

                  6.3

                  Pogodbenici v skladu z ustreznimi pravili, predpisi in zakonodajo ne bosta razkrivali zlasti informacij z lastninsko pravico, ki si jih izmenjata v skladu s tem MoS in njegovimi prilogami. Take informacije se v skladu z ustreznimi pravili primerno označijo kot informacije z lastninsko pravico.

                  6.4

                  Pogodbenici se po potrebi dogovorita o delovnih načrtih glede dodatnih postopkov za zaščito tajnih informacij, zagotovljenih v skladu s tem MoS in njegovimi prilogami. Takšni postopki vključujejo možnost, da vsaka pogodbenica preveri, katere varnostne ukrepe izvaja druga pogodbenica.

            7.   Skupni odbor pogodbenic

                  7.1

                  Ustanovi se skupni odbor, v katerem so predstavniki obeh pogodbenic. Skupnemu odboru predseduje po en predstavnik vsake pogodbenice. Skupni odbor je odgovoren za učinkovito izvajanje prilog k temu MoS in sprejemanje teh prilog.

                  7.2

                  Sestanek skupnega odbora za pregled izvajanja prilog k temu MoS se skliče vsaj enkrat letno in organizira na stroškovno učinkovit način. Vsaka pogodbenica lahko kadar koli zahteva sestanek skupnega odbora.

                  7.3

                  Skupni odbor lahko obravnava katero koli zadevo, povezano z delovanjem in izvajanjem prilog k temu MoS. Skupni odbor je zlasti odgovoren za:

                              (a)

                              reševanje katerega koli vprašanja v zvezi z uporabo in izvajanjem prilog k temu MoS;

                              (b)

                              preučevanje načinov za krepitev izvajanja prilog k temu MoS in dajanje ustreznih priporočil pogodbenicama za njegove spremembe, če je to ustrezno;

                              (c)

                              sprejemanje prilog k temu MoS in delovnih načrtov v okviru področja uporabe prilog ali njihovih sprememb;

                              (d)

                              preučevanje finančnih vprašanj in vprašanj v zvezi z viri, ki so povezana z izvajanjem tega MoS in njegovih prilog, ter

                              (e)

                              reševanje morebitnih razlik ali sporov v zvezi z razlago ali uporabo tega MoS in njegovih prilog.

                  7.4

                  Skupni odbor deluje na podlagi soglasja med predsednikoma vsake pogodbenice.

            8.   Reševanje sporov

                  8.1

                  Vsaka pogodbenica lahko zahteva posvetovanja z drugo pogodbenico o kateri koli zadevi v zvezi s tem MoS. Druga pogodbenica na tako zahtevo nemudoma odgovori in začne posvetovanja v času, o katerem se pogodbenici dogovorita v 45 dneh.

                  8.2

                  Pogodbenici storita vse potrebno za reševanje morebitnih medsebojnih razlik, ki izvirajo iz njunega sodelovanja v skladu s tem MoS, s posvetovanjem, na najnižji možni tehnični ravni.

                  8.3

                  Če katera koli razlika ni rešena v skladu z odstavkom 8.2 tega člena, lahko vsaka pogodbenica predloži spor skupnemu odboru, ki se v skladu s členom 7 tega MoS o zadevi posvetuje, da bi jo rešil s pogajanjem.

                  8.4

                  Ne glede na odstavke od 8.1 do 8.3 tega člena je treba za obravnavo vsakega spora, ki izhaja iz vprašanja finančnega upravljanja, uporabiti določbe o reševanju sporov iz finančnega in administrativnega okvirnega sporazuma.

                  8.5

                  Nobena določba tega MoS ne pomeni odpovedi katere koli posebne pravice ali imunitete pogodbenic.

            9.   Začetek veljavnosti, spremembe in prenehanje

                  9.1

                  MoS se začasno uporablja od dneva podpisa do njegovega začetka veljavnosti.

                  9.2

                  MoS začne veljati, ko se pogodbenici pisno uradno obvestita o zaključku za to potrebnih notranjih postopkov in velja do odpovedi.

                  9.3

                  Vsaka pogodbenica lahko MoS kadar koli odpove. Odpoved začne veljati šest mesecev po pisnem uradnem obvestilu pogodbenici, razen če je navedeno obvestilo o odpovedi bilo s skupnim soglasjem pogodbenic umaknjeno pred potekom navedenega obdobja.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per la Unió Europea

            За Международната организация за гражданско въздухоплаване
            Por la Organización Internacional de Aviación Civil
            Za Mezinárodní organizaci pro civilní letectví
            For Organisationen for International Civil Luftfart
            Für die Internationale Zivilluftfahrt-Organisation
            Rahvusvahelise Tsiviillennunduse Organisatsiooni nimel
            Για τη Διεθνή Οργάνωση Πολιτικής Αεροπορίας
            For The International Civil Aviation Organisation
            Pour l’Organisation de l’aviation civile internationale
            Per l’Organizzazione internazionale dell’aviazione civile
            Starptautiskās Civilās aviācijas organizācijas vārdā
            Tarptautinės Civilinės aviacijos organizacijos vardu
            A Nemzetközi Polgári Repülési Szervezet részéről
            Għall-Organizzazzjoni tal-Avjazzjoni Ċivili Internazzjonali
            Voor de Internationale Burgerluchtvaartorganisatie
            W imieniu Organizacji Międzynarodowego Lotnictwa Cywilnego
            Pela Organização da Aviação Civil Internacional
            Pentru Organizația Aviației Civile Internaționale
            Za Medzinárodnú organizáciu civilného letectva
            Za Mednarodno organizacijo civilnega letalstva
            Kansainvälisen siviili-ilmailujärjestön puolesta
            För internationella civila luftfartsorganisationen


title: 2012/802/EU: Sklep Evropskega parlamenta z dne 23. oktobra 2012 o razrešnici glede izvrševanja proračuna Evropske agencije za zdravila za proračunsko leto 2010#Resolucija Evropskega parlamenta z dne 23. oktobra 2012 s pripombami, ki so del sklepa o razrešnici glede izvrševanja proračuna Evropske agencije za zdravila za proračunsko leto 2010

text:
               20.12.2012

               SL

               Uradni list Evropske unije

               L 350/82

         SKLEP EVROPSKEGA PARLAMENTA
   z dne 23. oktobra 2012
   o razrešnici glede izvrševanja proračuna Evropske agencije za zdravila za proračunsko leto 2010
   (2012/802/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za zdravila za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske agencije za zdravila za proračunsko leto 2010, skupaj z odgovori Agencije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju svojega sklepa z dne 10. maja 2012 (2) o odlogu sklepa o podelitvi razrešnice glede izvrševanja proračuna Evropske agencije za zdravila za proračunsko leto 2010, svoje resolucije, ki spremlja sklep, in odgovorov izvršnega direktorja Evropske agencije za zdravila,

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,

               —

               ob upoštevanju Uredbe (ES) št. 726/2004 Evropskega parlamenta in Sveta (4) o ustanovitvi Evropske agencije za zdravila, in zlasti člena 68 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), in zlasti člena 94 Uredbe,

               —

               ob upoštevanju skupne izjave o decentraliziranih agencijah in k njej priloženega skupnega pristopa, ki je bila dogovorjena junija 2012 med Evropskim parlamentom, Svetom in Komisijo na podlagi dela medinstitucionalne delovne skupine za decentralizirane agencije, oblikovane marca 2009, in zlasti razdelkov o upravljanju, dejavnostih, načrtovanju, odgovornosti in preglednosti skupnega pristopa,

               —

               ob upoštevanju člena 77 in Priloge VI Poslovnika,

               —

               ob upoštevanju drugega poročila Odbora za proračunski nadzor in mnenja Odbora za okolje, javno zdravje in varnost hrane (A7-0298/2012),

               1.

               podeli razrešnico izvršnemu direktorju Evropske agencije za zdravila glede izvrševanja proračuna agencije za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za zdravila, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 27.

      (2)  UL L 286, 17.10.2012, str. 377.

      (3)  UL L 248, 16.9.2002, str. 1.

      (4)  UL L 136, 30.4.2004, str. 1.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 23. oktobra 2012
      s pripombami, ki so del sklepa o razrešnici glede izvrševanja proračuna Evropske agencije za zdravila za proračunsko leto 2010
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske agencije za zdravila za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Evropske agencije za zdravila za proračunsko leto 2010, skupaj z odgovori agencije (1),

                  —

                  ob upoštevanju priporočila Sveta z dne 21. februarja 2012 (06083/2012 — C7-0051/2012),

                  —

                  ob upoštevanju svojega sklepa z dne 10. maja 2012 (2) o odlogu sklepa o podelitvi razrešnice glede izvrševanja proračuna Evropske agencije za zdravila za proračunsko leto 2010, svoje resolucije, ki spremlja sklep, in odgovorov izvršnega direktorja Evropske agencije za zdravila,

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,

                  —

                  ob upoštevanju Uredbe (ES) št. 726/2004 Evropskega parlamenta in Sveta (4) o ustanovitvi Evropske agencije za zdravila, in zlasti člena 68 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), in zlasti člena 94 Uredbe,

                  —

                  ob upoštevanju skupne izjave o decentraliziranih agencijah in k njej priloženega skupnega pristopa, ki je bila dogovorjena junija 2012 med Evropskim parlamentom, Svetom in Komisijo na podlagi dela medinstitucionalne delovne skupine za decentralizirane agencije, oblikovane marca 2009, in zlasti razdelkov o upravljanju, dejavnostih, načrtovanju, odgovornosti in preglednosti skupnega pristopa,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju drugega poročila Odbora za proračunski nadzor in mnenja Odbora za okolje, javno zdravje in varnost hrane (A7-0298/2012),

                  A.

                  ker je Evropski parlament 10. maja 2012 sklenil odložiti podelitev razrešnice in odobritev zaključka poslovnih knjig Evropske agencije za zdravila (agencija) za proračunsko leto 2010,

                  B.

                  ker je agencija v veliki meri obravnavala pomanjkljivosti, navedene v poročilu z dne 10. maja 2012, in organu za podelitev razrešnice v pismih z dne 2. in 6. julija 2012 ter 2., 7., in 24. avgusta 2012 posredovala izčrpne informacije,

                  C.

                  ker je razrešnica tehten instrument Evropskega parlamenta, ki zahteva sklep na podlagi dejanskih in vsebinskih argumentov; glede tega opozarja na veljavna pravila, tj. kadrovske predpise za uradnike in pogoje za zaposlitev drugih uslužbencev Evropske skupnosti, finančno uredbo, ki se uporablja za splošni proračun Evropskih skupnosti, ustanovitveno uredbo agencije ter posebne politike in postopke, vzpostavljene v agenciji,

                  1.

                  opozarja, da je delo agencije pomembno, saj državam članicam in institucijam zagotavlja najboljše možno znanstveno svetovanje glede vseh vprašanj, ki se nanašajo na ocenjevanje kakovosti ter varnost in učinkovitost zdravil za uporabo v medicini in veterini;

         Nadaljnji ukrepi glede razrešnice za leto 2009

                  2.

                  ugotavlja, da je upravni odbor 7. junija 2012 odobril novo strukturo in področje delovanja svetovalnega odbora za javna naročila in pogodbe; je zadovoljen, da je agencija oblikovala večletni načrt javnih naročil za obdobje 2012–2014, kot je zahteval organ za podelitev razrešnice v poročilu o razrešnici za proračunsko leto 2009;

         Prenos in razveljavitev proračunskih sredstev

                  3.

                  opozarja, da je Računsko sodišče poročalo o visoki stopnji prenosov v proračunskem letu 2010, pa tudi o pomanjkanju skladnosti s proračunskim načelom enoletnosti; pozdravlja dejstvo, da je agencija okrepila svoje postopke napovedovanja prihodkov iz pristojbin, saj je oblikovala ekipo, ki v tesnem sodelovanju s farmacevtsko industrijo pred predložitvijo agenciji analizira stanje na področju raziskav o farmacevtskih proizvodih; je seznanjen s trdno zavezanostjo agencije, da bo sodelovala z generalnim direktoratom Komisije za proračun, da bi ob trenutnem pregledu okvirne finančne uredbe dosegli stabilen okvir;

                  4.

                  popolnoma podpira vsa prizadevanja na izvršni in upravni ravni agencije za reformo sistema plačil za storitve organov držav članic, ki bi morala jasno temeljiti na dejanskih stroških; zato pozdravlja pobudo agencije o oblikovanju novega predloga, ki ga bo predložila upravnemu odboru; poziva upravni odbor, naj brez odlašanja organizira razpravo in sprejme odločitev o tem plačilnem sistemu, in to od njega tudi pričakuje;

         Preglednost in upravljanje navzkrižja interesov

                  5.

                  je seznanjen s tem, da bo agencija novembra 2012 organizirala delavnico, na kateri bodo številne zainteresirane strani poskusile oblikovati možnosti za zagotavljanje javnega dostopa do podatkov o kliničnih preskusih ter pospešiti izbiro in usposabljanje znanstvenega osebja agencije, s čimer bi okrepili analizo neobdelanih podatkov;

                  6.

                  je seznanjen s tem, da je agencija izboljšala obseg in metodologijo sistematičnih predhodnih in naknadnih kontrol v zvezi s preverjanjem izjav o interesih, prav tako pa pozdravlja odločitev agencije, da bo vsako leto ocenila spremenjeno politiko glede izjav o interesih; zato poziva agencijo, naj organ za podelitev razrešnice obvešča o izvajanju spremenjene politike, zlasti sistematičnih predhodnih in naknadnih kontrol vsakih šest mesecev;

                  7.

                  z zadovoljstvom ugotavlja, da je agencija začela objavljati zapisnike nekaterih sestankov znanstvenih odborov, začenši z odborom za pediatrijo julija 2012; je seznanjen s tem, da bo postopek objavljanja zapisnikov vseh sestankov znanstvenih odborov končan šele konec leta 2013;

                  8.

                  ugotavlja, da je agencija obravnavala pomisleke v zvezi s finančnimi krogi in morebitnim navzkrižjem interesov pri obdelavi plačil zaradi nezadostne ločitve nalog, saj je kot osrednji finančni sistem uvedla računovodsko programsko opremo SAP;

                  9.

                  poudarja, da je prišlo v agenciji junija 2012 do primera „vrtljivih vrat“, ko je nekdanji vodja pravne službe zasedel mesto višjega svetovalca v pravnem podjetju s sedežem v ZDA, ki ima med strankami vrsto podjetij iz farmacevtske industrije; je seznanjen s tem, da je izvršni direktor agencije sprožil preiskavo o delu nekdanjega vodje pravne službe; poziva agencijo, naj organ za podelitev razrešnice do konca leta 2012 seznani z izidom te preiskave;

                  10.

                  je seznanjen s tem, da je agencija začela primerjati izjave o interesih strokovnjakov in članov odbora, ki so aktivno sodelovali pri dejavnostih agencije med 1. januarjem in 31. majem 2012, z njihovimi življenjepisi; ugotavlja, da je približno 54 % strokovnjakov in članov odbora agenciji posredovalo posodobljen življenjepis; poziva agencijo, naj do začetka naslednjega postopka podelitve razrešnice obvesti organ za podelitev razrešnice o časovnem okviru in rezultatih postopka pregledovanja za preostalih 46 %;

                  11.

                  pozdravlja pobudo agencije za objavo izjav o interesih zaposlenih na vodstvenih položajih in strokovnjakov, ki sodelujejo pri ocenjevanju medicinskih proizvodov, na svojem spletnem mestu; z zanimanjem ugotavlja, da je na seznamu strokovnjakov navedena tudi njihova raven tveganja za navzkrižje interesov; pozdravlja zavezo agencije, da bo od prvega četrtletja 2013 poleg izjave o interesih objavljala tudi strokovni in izobrazbeni profil znanstvenih strokovnjakov, ki so v njeni podatkovni zbirki strokovnjakov, prav tako pa bo tesno spremljala postopek objavljanja med naslednjimi postopki podelitve razrešnice;

                  12.

                  pozdravlja sporočilo agencije, da namerava vpeljati predhodni in naknadni sistem izjav o interesih, zlasti z naključnim primerjanjem življenjepisov in posredovanih informacij strokovnjakov na nacionalni ravni; poziva agencijo, naj organu za proračunski nadzor sporoči natančen časovni razpored vzpostavljanja tega novega sistema;

                  13.

                  se strinja s stališčem agencije, da visoke stopnje zanesljivosti in resničnosti izjave o interesih ni mogoče doseči, če farmacevtske družbe same ne objavijo seznama strokovnjakov in raziskovalnih centrov, s katerimi sodelujejo, ter zneskov, ki so del njihovih finančnih povezav z njimi; se strinja s stališčem agencije, v skladu s katerim je treba preučiti primernost zakonodajne pobude na tem področju;

                  14.

                  priznava prizadevanja agencije za obravnavo pomislekov organa za podelitev razrešnice v zvezi s preprečevanjem in upravljanjem navzkrižja interesov; opozarja predvsem na poročila, ki jih je prejel organ za podelitev razrešnice, in sicer z dne 29. junija 2012 in 7. avgusta 2012 o pregledu vprašanja upravljanja navzkrižja interesov, na katerega je opozorila služba za notranjo revizijo, in o pregledu morebitnega navzkrižja interesov pri strokovnjakih, ki sodelujejo pri ocenjevanju zdravila Pandemrix;

                  15.

                  je trdno prepričan, da je treba v primeru nespoštovanja veljavnih pravil sprejeti potrebne ukrepe; meni, da bi morala agencija v teh primerih pripraviti akcijski načrt skupaj z jasnim časovnim razporedom za odpravo pomanjkljivosti, izvajanje tega načrta bi moral spremljati Evropski parlament, te težave pa bi bilo treba obravnavati s spremembo veljavnih pravil in predpisov, da bi se odpravilo morebitne vrzeli;

                  16.

                  poziva agencijo, naj v poročilih o letnih dejavnostih začne objavljati poseben razdelek, v katerem bi opisala ukrepe, sprejete za preprečevanje in upravljanje navzkrižja interesov, in vanj med drugim vključi:

                              —

                              število preverjenih domnevnih primerov navzkrižja interesov,

                              —

                              število primerov vrtljivih vrat,

                              —

                              ukrepe, sprejete v posamezni kategoriji primerov,

                              —

                              število sproženih postopkov zaradi kršitve zaupanja in njihove izide,

                              —

                              uporabljene kazni;

                        zahteva, da agencija organ za podelitev razrešnice obvesti o podrobnih sprejetih ukrepih;

                  17.

                  meni, da je omembe vredno, da je pristojni odbor v tesnem stiku z agencijo, saj vsaj enkrat letno povabi izvršnega direktorja na izmenjavo mnenj, da je izmed svojih članov imenoval kontaktno osebo in da vsaki dve leti obišče agencijo; opozarja, da je bil zadnji obisk junija 2011;

                  18.

                  v splošnem pozdravlja zgoraj navedeno skupno izjavo in skupni pristop o decentraliziranih agencijah, ki obravnavata in sprejemata nekatere elemente, ki so pomembni za postopek razrešnice, in verjame, da bo časovni načrt za nadaljnje ukrepe glede skupnega pristopa, ki ga naj bi predstavila Komisija do konca leta 2012, primerno upošteval ta vprašanja;

                  19.

                  sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 10. maja 2012 (6) o uspešnosti, finančnem poslovodenju in nadzoru agencij.

         (1)  UL C 366, 15.12.2011, str. 27.

         (2)  UL L 286, 17.10.2012, str. 377.

         (3)  UL L 248, 16.9.2002, str. 1.

         (4)  UL L 136, 30.4.2004, str. 1.

         (5)  UL L 357, 31.12.2002, str. 72.

         (6)  UL L 286, 17.10.2012, str. 388.


title: 2010/697/EU: Sklep Sveta z dne 21. oktobra 2010 o stališču, ki ga Evropska unija zavzame v Pridružitvenem svetu, ustanovljenem z Evro-mediteranskim sporazumom o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani, v zvezi s sprejetjem določb za koordinacijo sistemov socialne varnosti#Osnutek – Sklep št. …/… Pridružitvenega sveta, ustanovljenega z Evro-mediteranskim sporazumom o pridružitvi med Evropskima skupnostma in njunimi članicami na eni strani ter Kraljevino Maroko na drugi strani z dne … v zvezi z določbami za koordinacijo sistemov socialne varnosti, ki jih vsebuje Evro-mediteranski sporazum

text:
               23.11.2010

               SL

               Uradni list Evropske unije

               L 306/1

         SKLEP SVETA
   z dne 21. oktobra 2010
   o stališču, ki ga Evropska unija zavzame v Pridružitvenem svetu, ustanovljenem z Evro-mediteranskim sporazumom o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani, v zvezi s sprejetjem določb za koordinacijo sistemov socialne varnosti
   (2010/697/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 79(2)(b) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Člen 67 Evro-mediteranskega sporazuma o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani (1) (v nadaljnjem besedilu: Sporazum) določa, da Pridružitveni svet sprejme določbe za izvajanje načel za koordinacijo sistemov socialne varnosti, določenih v členu 65 Sporazuma, pred koncem prvega leta po začetku njegove veljavnosti.

               (2)

               V skladu s tretjo alineo cilja 29 akcijskega načrta EU-Maroko, ki ga je Pridružitveni svet v okviru evropske sosedske politike sprejel 27. julija 2005, Pridružitveni svet sprejme sklep za izvajanje člena 65 Sporazuma.

               (3)

               V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (4)

               V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije in brez poseganja v člen 4 navedenega protokola, ti dve državi ne sodelujeta pri sprejetju tega sklepa, ki zato zanju ni zavezujoč in se v njiju ne uporablja –

         SPREJEL NASLEDNJI SKLEP:
   Člen 1
   Stališče v zvezi z izvajanjem člena 67 Sporazuma, ki ga Evropska unija zavzame v Pridružitvenem svetu, ustanovljenem z Evro-mediteranskim sporazumom o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani, temelji na osnutku sklepa Pridružitvenega sveta, ki je priložen temu sklepu.
   Člen 2
   Ta sklep začne veljati na dan njegovega sprejetja.

      V Luxembourgu, 21. oktobra 2010

            Za Svet

            Predsednica

         J. MILQUET

      (1)  UL L 70, 18.3.2000, str. 2.

      Osnutek
      SKLEP št. …/… PRIDRUŽITVENEGA SVETA,
      ustanovljenega z Evro-mediteranskim sporazumom o pridružitvi med Evropskima skupnostma in njunimi članicami na eni strani ter Kraljevino Maroko na drugi strani
      z dne …
      v zvezi z določbami za koordinacijo sistemov socialne varnosti, ki jih vsebuje Evro-mediteranski sporazum
      PRIDRUŽITVENI SVET JE –
      ob upoštevanju Evro-mediteranskega sporazuma o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani (1) in zlasti člena 67 Sporazuma,
      ob upoštevanju naslednjega:

                  (1)

                  Členi 65 do 68 Evro-mediteranskega sporazuma o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani (v nadaljnjem besedilu: Sporazum) določajo koordinacijo sistemov socialne varnosti Maroka in držav članic. Člen 65 določa načela za takšno koordinacijo.

                  (2)

                  Člen 67 Sporazuma določa, da Pridružitveni svet pred koncem prvega leta po začetku veljavnosti Sporazuma sprejme sklep za izvajanje načel, določenih v členu 65.

                  (3)

                  V skladu s tretjo alineo cilja 29 akcijskega načrta EU-Maroko, ki ga je Pridružitveni svet v okviru evropske sosedske politike sprejel 27. julija 2005, se sprejme sklep za izvajanje člena 65 Sporazuma.

                  (4)

                  V zvezi z uporabo načela nediskriminacije ta sklep razen pravice do prenosljivosti nekaterih dajatev ne bi smel dajati nobenih dodatnih pravic, ki izhajajo iz določenih dejstev ali dogodkov, ki so se zgodili na ozemlju druge pogodbenice in se na podlagi zakonodaje prve pogodbenice ne upoštevajo.

                  (5)

                  Pri uporabi tega sklepa bi morala biti upravičenost maroških delavcev do družinskih dajatev pogojena s tem, da njihovi družinski člani stalno zakonito prebivajo s temi delavci v državi članici, v kateri so delavci zaposleni. Ta sklep ne bi smel dati nobene pravice do družinskih dajatev za njihove družinske člane, ki stalno prebivajo v drugi državi, npr. v Maroku.

                  (6)

                  Uredba Sveta (ES) št. 859/2003 (2) že razširja določbe Uredbe (EGS) št. 1408/71 in Uredbe (EGS) št. 574/72 na državljane tretjih držav, za katere navedene določbe ne veljajo samo na podlagi njihovega državljanstva. Uredba (ES) št. 859/2003 že zajema načelo seštevanja zavarovalnih dob, ki so jih maroški delavci pridobili v različnih državah članicah, v zvezi z upravičenostjo do nekaterih dajatev, kakor so določene v členu 65(2) Sporazuma.

                  (7)

                  Za lažjo uporabo pravil koordinacije bo morda treba predpisati posebne določbe, ki bodo ustrezale posebnostim zakonodaje Maroka.

                  (8)

                  Da se zagotovi nemotena koordinacija sistemov socialne varnosti držav članic in Maroka, je treba določiti posebne določbe o sodelovanju med državami članicami in Marokom ter med zadevnimi posamezniki in institucijami pristojne države.

                  (9)

                  Da bi zaščitili osebe, za katere se uporablja ta sklep, in zagotovili, da te zaradi začetka njegove veljavnosti ne izgubijo pravic, bi bilo treba sprejeti prehodne določbe –

            SPREJEL NASLEDNJI SKLEP:
      DEL I

         SPLOŠNE DOLOČBE

      Člen 1
      Opredelitve pojmov
      1.   Za namene tega sklepa:

                  (a)

                  „Sporazum“ pomeni Evro-mediteranski sporazum o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani;

                  (b)

                  „Uredba“ pomeni Uredbo (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (3), kakor se uporablja v državah članicah Evropske unije;

                  (c)

                  „Izvedbena uredba“ pomeni Uredbo (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (4);

                  (d)

                  „država članica“ pomeni državo članico Evropske unije;

                  (e)

                  „delavec“ pomeni:

                              (i)

                              za namene zakonodaje držav članic, osebo, ki opravlja dejavnost zaposlene osebe v smislu člena 1(a) Uredbe;

                              (ii)

                              za namene zakonodaje Maroka, osebo, ki opravlja dejavnost zaposlene osebe v smislu te zakonodaje;

                  (f)

                  „družinski član“ pomeni:

                              (i)

                              za namene zakonodaje držav članic, družinskega člana v smislu člena 1(i) Uredbe;

                              (ii)

                              za namene zakonodaje Maroka, družinskega člana v smislu te zakonodaje;

                  (g)

                  „zakonodaja“ pomeni:

                              (i)

                              v razmerju do držav članic, zakonodajo v smislu člena 1(l) Uredbe;

                              (ii)

                              v razmerju do Maroka, ustrezno zakonodajo, ki se uporablja v Maroku;

                  (h)

                  „dajatve“ pomeni:

                              (i)

                              v razmerju do držav članic, dajatve v smislu člena 3 Uredbe;

                              (ii)

                              v razmerju do Maroka, ustrezne dajatve, ki se uporabljajo v Maroku;

                  (i)

                  „prenosljive dajatve“ pomeni:

                              (i)

                              v razmerju do držav članic:

                                          —

                                          starostne pokojnine,

                                          —

                                          družinske in vdovske pokojnine,

                                          —

                                          pokojnine v primeru nesreč pri delu in poklicnih bolezni,

                                          —

                                          invalidske pokojnine, če je invalidnost povezana z nesrečo pri delu ali poklicno boleznijo

                                    v smislu Uredbe, z izjemo posebnih denarnih dajatev, za katere se ne plačujejo prispevki, kakor so navedene v Prilogi X k Uredbi;

                              (ii)

                              v razmerju do Maroka, ustrezne dajatve, ki jih določa zakonodaja Maroka, z izjemo posebnih denarnih dajatev, za katere se ne plačujejo prispevki, kakor jih določa Priloga I k temu sklepu.

            2.   Drugi izrazi v tem sklepu imajo pomen, ki jim je dodeljen:

                  (a)

                  v razmerju do držav članic, v Uredbi in v Izvedbeni uredbi;

                  (b)

                  v razmerju do Maroka, v ustrezni zakonodaji, ki se uporablja v Maroku.

            Člen 2
      Osebe, za katere se ta sklep uporablja
      Ta sklep se uporablja:

                  (a)

                  za delavce, ki so maroški državljani in so ali so bili zakonito zaposleni na ozemlju države članice ter za katere velja ali je veljala zakonodaja ene ali več držav članic, ter za njihove preživele osebe;

                  (b)

                  za družinske člane delavcev iz točke (a), če ti družinski člani stalno zakonito prebivajo ali so stalno zakonito prebivali z zadevnim delavcem medtem, ko je delavec zaposlen v državi članici;

                  (c)

                  za delavce, ki so državljani države članice in so ali so bili zakonito zaposleni na ozemlju Maroka ter za katere velja ali je veljala zakonodaja Maroka, ter za njihove preživele osebe; in

                  (d)

                  za družinske člane delavcev iz točke (c), če ti družinski člani stalno zakonito prebivajo ali so stalno zakonito prebivali z zadevnim delavcem medtem, ko je delavec zaposlen v Maroku.

            Člen 3
      Enako obravnavanje
      1.   Delavci, ki so maroški državljani in so zakonito zaposleni na ozemlju države članice, ter njihovi družinski člani, ki z njimi zakonito prebivajo, zaradi svojega državljanstva niso diskriminirani v primerjavi z državljani države članice, v kateri so zaposleni, glede dajatev socialne varnosti v smislu člena 1(1)(h).
      2.   Delavci, ki so državljani države članice in so zakonito zaposleni v Maroku, ter njihovi družinski člani, ki z njimi zakonito prebivajo, zaradi svojega državljanstva niso diskriminirani v primerjavi z državljani Maroka glede dajatev socialne varnosti v smislu člena 1(1)(h).
      DEL II

         RAZMERJA MED DRŽAVAMI ČLANICAMI IN MAROKOM

      Člen 4
      Odprava klavzul stalnega prebivališča
      1.   Prenosljive dajatve v smislu člena 1(1)(i), do katerih so upravičene osebe iz člena 2(a) in (c), se ne morejo zmanjšati, spremeniti, mirovati, odvzeti ali zapleniti, ker upravičenec stalno prebiva,

                  (i)

                  za namene dajatev na podlagi zakonodaje države članice, na ozemlju Maroka ali

                  (ii)

                  za namene dajatev na podlagi zakonodaje Maroka, na ozemlju države članice.

            2.   Družinski člani delavca iz člena 2(b), če ti stalno prebivajo na ozemlju Maroka, so upravičeni do prenosljivih dajatev v smislu člena 1(1)(i) na enak način kot družinski člani delavca, ki je državljan zadevne države članice.
      3.   Družinski člani delavca iz člena 2(d), če ti stalno prebivajo na ozemlju države članice, so upravičeni do prenosljivih dajatev v smislu člena 1(1)(i) na enak način kot družinski člani delavca, ki je državljan Maroka.
      DEL III

         DRUGE DOLOČBE

      Člen 5
      Sodelovanje
      1.   Države članice in Maroko se obveščajo o vseh spremembah v svoji zakonodaji, ki bi lahko vplivale na izvajanje tega sklepa.
      2.   Za namene tega sklepa si organi in institucije držav članic ter Maroka medsebojno nudijo vso pomoč in ravnajo, kot da izvajajo svojo lastno zakonodajo. Administrativna pomoč, ki jo nudijo ti organi in institucije, je praviloma brezplačna. Pristojni organi držav članic in Maroka pa se lahko med seboj dogovorijo za povračilo določenih stroškov.
      3.   Organi in institucije držav članic ter Maroka se lahko za namene tega sklepa sporazumevajo neposredno med seboj in z zadevnimi osebami oziroma njihovimi pooblaščenci.
      4.   Institucije in osebe, za katere se uporablja ta sklep, se morajo zaradi zagotavljanja njegovega pravilnega izvajanja medsebojno obveščati in sodelovati.
      5.   Zadevne osebe morajo o vsakršni spremembi svojega osebnega ali družinskega statusa, ki vpliva na njihove pravice do dajatev na podlagi tega sklepa, čim prej obvestiti institucije pristojne države članice ali Maroka, kadar je slednji pristojna država, ter institucije države članice stalnega prebivališča ali Maroka, kadar je slednji država stalnega prebivališča.
      6.   V primeru neizpolnjevanja obveznosti obveščanja iz odstavka 5 se lahko uporabijo sorazmerni ukrepi v skladu z nacionalno zakonodajo. Vendar so ti ukrepi enakovredni ukrepom, ki se uporabljajo v podobnih situacijah na podlagi nacionalne zakonodaje, in vlagateljem zahtevkov v praksi ne smejo preprečevati ali pretirano oteževati uveljavljanja njihovih pravic iz tega sklepa.
      7.   Države članice in Maroko lahko sprejmejo nacionalne določbe za opredelitev pogojev, pod katerimi se pri preverjanju upravičenosti do dajatev upošteva dejstvo, da upravičenci začasno ali stalno prebivajo zunaj ozemlja države, v kateri ima sedež institucija, pristojna za izplačilo dajatev. Takšne določbe so sorazmerne, upravičencev ne diskriminirajo na podlagi njihovega državljanstva in so v skladu z načeli tega sklepa. O takšnih določbah se obvesti Pridružitveni svet.
      Člen 6
      Administrativna preverjanja in zdravniški pregledi
      1.   Ta člen se uporablja za osebe iz člena 2, ki so prejemniki prenosljivih dajatev iz člena 1(1)(i), in za institucije, pristojne za izvajanje tega sklepa.
      2.   Če upravičenec ali vlagatelj zahtevka za dajatve ali njegov družinski član začasno ali stalno prebiva na ozemlju države članice, institucija, pristojna za izplačilo dajatev, pa ima sedež v Maroku, oziroma če začasno ali stalno prebiva v Maroku, institucija, pristojna za izplačilo dajatev, pa ima sedež v državi članici, opravi zdravniški pregled na zahtevo te institucije v kraju začasnega ali stalnega prebivališča upravičenca po postopkih, določenih v zakonodaji, ki jo uporablja ta institucija.
      Institucija, pristojna za izplačilo dajatev, institucijo v kraju začasnega ali stalnega prebivališča po potrebi obvesti o kakršnih koli posebnih zahtevah, ki jih je treba upoštevati, in pregledih, ki jih je treba opraviti v okviru zdravniškega pregleda.
      Institucija v kraju začasnega ali stalnega prebivališča pošlje poročilo instituciji, ki je pristojna za izplačilo in je zahtevala zdravniški pregled.
      Institucija, pristojna za izplačilo dajatev, si pridrži pravico, da upravičenca napoti na zdravniški pregled k zdravniku po svoji izbiri, bodisi na ozemlju, kjer upravičenec ali vlagatelj zahtevka za dajatev začasno ali stalno prebiva, bodisi v državi, v kateri ima sedež institucija, pristojna za izplačilo dajatev. Vendar pa je lahko upravičenec pozvan v državo institucije, pristojne za izplačilo dajatev, samo, če lahko potuje brez škode za svoje zdravje in če s tem povezane potne stroške in stroške bivanja krije institucija, pristojna za izplačilo dajatev.
      3.   Če upravičenec ali vlagatelj zahtevka za dajatve ali njegov družinski član začasno ali stalno prebiva na ozemlju države članice, institucija, pristojna za izplačilo dajatev, pa ima sedež v Maroku, oziroma če začasno ali stalno prebiva v Maroku, institucija, pristojna za izplačilo dajatev, pa ima sedež v državi članici, opravi administrativno preverjanje na zahtevo te institucije institucija v kraju začasnega ali stalnega prebivališča upravičenca.
      Institucija v kraju začasnega ali stalnega prebivališča pošlje poročilo instituciji, ki je pristojna za izplačilo in je zahtevala administrativno preverjanje.
      Institucija, pristojna za izplačilo dajatev, si pridrži pravico, da sama izbere strokovnjaka, ki bo preveril status upravičenca. Vendar pa je lahko upravičenec pozvan v državo institucije, pristojne za izplačilo dajatev, samo, če lahko potuje brez škode za svoje zdravje in če s tem povezane potne stroške in stroške bivanja krije institucija, pristojna za izplačilo dajatev.
      4.   Ena ali več držav članic in Maroko se lahko dogovorijo o drugih upravnih določbah pod pogojem, da o tem obvestijo Pridružitveni svet.
      5.   Z odstopanjem od načela brezplačne vzajemne administrativne pomoči iz člena 5(2) tega sklepa institucija, pristojna za izplačilo, ki je zahtevala preverjanje, povrne dejanski znesek stroškov preverjanja iz odstavkov 2 in 3 tega člena instituciji, ki je bila naprošena za preverjanje.
      Člen 7
      Uporaba člena 90 Sporazuma
      Člen 90 Sporazuma se uporablja, če ena od pogodbenic meni, da druga pogodbenica ne izpolnjuje obveznosti iz členov 5 in 6.
      Člen 8
      Posebne določbe za uporabozakonodaje Maroka
      Pridružitveni svet lahko v Prilogi II določi posebne določbe za uporabo zakonodaje Maroka.
      Člen 9
      Upravni postopki izobstoječih dvostranskih sporazumov
      Upravni postopki iz obstoječih dvostranskih sporazumov med državami članicami in Marokom se lahko še naprej uporabljajo, če navedeni postopki ne posegajo v pravice ali obveznosti zadevnih oseb, kakor so določene v tem sklepu.
      Člen 10
      Sporazumi o dopolnjevanju postopkovza izvajanje tega sklepa
      Ena ali več držav članic in Maroko lahko sklenejo sporazume, ki dopolnjujejo upravne postopke za izvajanje tega sklepa, zlasti za preprečevanje goljufij in napak ter boj proti njim.
      DEL IV

         PREHODNE IN KONČNE DOLOČBE

      Člen 11
      Prehodne določbe
      1.   Na podlagi tega sklepa ni mogoče pridobiti nobenih pravic za obdobje pred datumom začetka njegove veljavnosti.
      2.   Ob upoštevanju odstavka 1 se pravica na podlagi tega sklepa pridobi, tudi če se nanaša na primer pred začetkom njegove veljavnosti.
      3.   Vse dajatve, ki zaradi državljanstva ali kraja stalnega prebivališča zadevne osebe niso bile dodeljene ali so mirovale, se na zahtevo te osebe od dneva začetka veljavnosti tega sklepa zagotovijo oziroma ponovno dodelijo, pod pogojem, da zaradi pravic, na podlagi katerih so bile prej zagotovljene dajatve, ni bil izplačan pavšalni znesek.
      4.   Če se zahteva iz odstavka 3 predloži v dveh letih od začetka veljavnosti tega sklepa, pravice, ki izhajajo iz tega sklepa, učinkujejo od datuma začetka veljavnosti tega sklepa, zakonodaja katere koli države članice ali Maroka v zvezi z izgubo ali omejitvijo pravic pa se ne more uporabiti proti zadevni osebi.
      5.   Če se zahteva iz odstavka 3 predloži po preteku dveletnega obdobja po začetku veljavnosti tega sklepa, pravice, ki niso bile izgubljene oziroma niso zastarale, učinkujejo od datuma, ko je bila predložena zahteva, in za njih veljajo ugodnejše določbe v skladu z zakonodajo katere koli države članice ali Maroka.
      Člen 12
      Priloge k temu sklepu
      1.   Priloge k temu sklepu so njegov sestavni del.
      2.   Priloge se na zahtevo Maroka lahko spremenijo s sklepom Pridružitvenega sveta.
      Člen 13
      Začetek veljavnosti
      Ta sklep začne veljati prvi dan prvega meseca po objavi v Uradnem listu Evropske unije.

         V …

               Za Pridružitveni svet

               Predsednik

         (1)  UL L 70, 18.3.2000, str. 2.

         (2)  UL L 124, 20.5.2003, str. 1.

         (3)  UL L 166, 30.4.2004, str. 1.

         (4)  UL L 284, 30.10.2009, str. 1.

         PRILOGA I

            SEZNAM MAROŠKIH POSEBNIH DENARNIH DAJATEV, ZA KATERE SE NE PLAČUJEJO PRISPEVKI

         …

         PRILOGA II

            POSEBNE DOLOČBE ZA UPORABO ZAKONODAJE MAROKA

         …


title: 2011/598/EU: Sklep Evropskega parlamenta z dne 10. maja 2011 o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2009#Resolucija Evropskega parlamenta z dne 10. maja 2011 s pripombami, ki so del sklepa o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2009

text:
               27.9.2011

               SL

               Uradni list Evropske unije

               L 250/210

         SKLEP EVROPSKEGA PARLAMENTA
   z dne 10. maja 2011
   o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2009
   (2011/598/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2009,

               —

               ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2009 z odgovori Fundacije (1),

               —

               ob upoštevanju priporočila Sveta z dne 15. februarja 2011 (05892/2011 – C7-0052/2011),

               —

               ob upoštevanju člena 276 Pogodbe ES in člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EGS) št. 1365/75 Sveta z dne 26. maja 1975 o ustanovitvi Evropske fundacije za zboljšanje življenjskih in delovnih razmer (3), zlasti člena 16 Uredbe,

               —

               ob upoštevanju Uredbe Komisije (ES, Euratom) št. 2343/2002 dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI poslovnika,

               —

               ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0108/2011),

               1.

               podeli razrešnico direktorju Evropske fundacije za izboljšanje življenjskih in delovnih razmer glede izvrševanja proračuna Fundacije za proračunsko leto 2009;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropske fundacije za izboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 338, 14.12.2010, str. 155.

      (2)  UL L 248, 16.9.2002, str. 1.

      (3)  UL L 139, 30.5.1975, str. 1.

      (4)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2011
      s pripombami, ki so del sklepa o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2009
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2009,

                  —

                  ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2009 z odgovori Fundacije (1),

                  —

                  ob upoštevanju priporočila Sveta z dne 15. februarja 2011 (05892/2011 – C7-0052/2011),

                  —

                  ob upoštevanju člena 276 Pogodbe ES in člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EGS) št. 1365/75 Sveta z dne 26. maja 1975 o ustanovitvi Evropske fundacije za zboljšanje življenjskih in delovnih razmer (3), zlasti člena 16 Uredbe,

                  —

                  ob upoštevanju Uredbe Komisije (ES, Euratom) št. 2343/2002 dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe,

                  —

                  ob upoštevanju člena 77 in Priloge VI poslovnika,

                  —

                  ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0108/2011),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2009 ter o zakonitosti in pravilnosti z njimi povezanih transakcij,

                  B.

                  ker je Parlament 5. maja 2010 direktorju Evropske fundacije za izboljšanje življenjskih in delovnih razmer podelil razrešnico glede izvrševanja proračuna fundacije za proračunsko leto 2008 (5) in v svoji resoluciji, ki spremlja sklep o razrešnici, med drugim:

                              —

                              izrazil obžalovanje nad dejstvom, da je Računsko sodišče v letu 2008, 2007 in 2006, ugotovilo pomanjkljivosti v postopkih zaposlovanja,

                              —

                              pozval fundacijo, naj si prizadeva za izboljšanje nadzora nad svojimi pogodbami in načrtovanjem svojih postopkov javnega naročanja,

                              —

                              ugotovil, da preneseni znesek znaša več kot 55 % odobrenih proračunskih sredstev (tj. 4 900 000 EUR) za proračunsko leto 2008,

                  C.

                  ker je proračun agencije za leto 2009 znašal 20 200 000 EUR, kar je za 3,8 % manj kot v proračunskem letu 2008,

         Uspešnost

                  1.

                  pozdravlja namero fundacije, da v letu 2010 v razpredelnici, ki bo priložena prihodnjemu poročilu Računskega sodišča, predstavi primerjavo med dejavnostmi, izvedenimi v letu, za katero se podeli razrešnica, in dejavnostmi, izvedenimi v predhodnem proračunskem letu, da bo organ za razrešnico lahko bolje ocenil uspešnost agencije med enim in drugim letom;

                  2.

                  ugotavlja, da je fundacija izvedla novo naknadno oceno delovnega programa 2005–2008 po oceni delovnega programa 2001–2004, ki jo je izvedla leta 2007; meni, da je to izjemno koristno za fundacijo, saj na ta način pridobiva uporabno znanje in priporočila v zvezi z izzivi, s katerimi se bo soočila pri prihodnjem načrtovanju programov; pozdravlja dejstvo, da je fundacija pri tej oceni pokazala, da je:

                              —

                              finančna sredstva učinkovito uporabila za podporo izvajanja svojega delovnega programa,

                              —

                              dosegla cilje svojega delovnega programa 2005–2008;

                  3.

                  kljub temu fundacijo spodbuja, naj še naprej razvija „sistem spremljanja uspešnosti fundacije Eurofound“, ki zagotavlja, da uprava v procesu odločanja in pri načrtovanju upošteva rezultate spremljanja uspešnosti ter da se izvajajo redne raziskave za pridobivanje povratnih informacij od ciljnih skupin;

                  4.

                  podpira priporočilo zunanjega ocenjevalca, da je treba boljše opredeliti ciljne skupine fundacije na nacionalni ravni (obravnava se vprašanje, ali bi morala fundacija preseči nacionalne organe in oblikovalce politik ter poskušati doseči širšo skupino organov delodajalcev in delojemalcev) in vzpostaviti mrežo kontaktnih točk na temelju nacionalnih organov, zastopanih v upravnem odboru fundacije;

         Upravni odbor

                  5.

                  ugotavlja, da je zunanji ocenjevalec naknadne ocene delovnega programa fundacije za obdobje 2005–2008 navedel, da upravni odbor fundacije zaradi povečanja števila svojih članov kot posledice širitve v letu 2004 ter zaradi manjšega števila sej in sorazmerno pogostih menjav njegovih članov ni deloval kot učinkovit organ odločanja; zato poziva fundacijo, naj sprejme ukrepe za okrepitev vloge upravnega odbora pri zagotavljanju splošnega vodenja fundacije; zlasti spodbuja upravni odbor fundacije, naj predvidi dovolj časa za razpravo o strateških vprašanjih in prednostnih nalogah;

         Postopki javnih naročil

                  6.

                  je seznanjen, da je Računsko sodišče ugotovilo napake in nepravilnosti pri oceni enega postopka javnih naročil, ki so vplivale na njegovo kakovost; zato fundacijo poziva, naj sprejme ukrepe za izboljšanje svojih postopkov ocenjevanja in pregleda, da bi se izognila podobnim napakam v prihodnje;

         Upravljanje proračuna

                  7.

                  poziva fundacijo, naj zagotovi razpoložljivost odobritev šele po prejetju ustreznih namenskih prejemkov; ugotavlja, da je Računsko sodišče navedlo, da v proračunu fundacije v nasprotju z njeno finančno uredbo (člen 19) niso bile navedene specifične postavke za različne programe, ki so se financirali iz namenskih prejemkov; poleg tega ugotavlja, da je fundacija v okviru programa, ki se financira iz namenskih prejemkov, prevzela obveznosti v višini 184 000 EUR, čeprav so dejansko prejeti namenski prejemki znašali samo 29 000 EUR;

                  8.

                  obžaluje, da je moralo Računsko sodišče podati komentar na proračunsko in finančno poročilo fundacije, zlasti zato, ker so prvotni začasni izkazi, ki jih je predstavila fundacija, vsebovali resne napake, kar kaže na precejšnje pomanjkljivosti v finančni organizaciji fundacije; pozdravlja potrditev fundacije, da bo z dodatnimi sredstvi in usposabljanjem zagotovila pravilno izvajanje postopkov ob koncu leta in spoštovanje rokov za predstavitev svojih računovodskih izkazov;

         Človeški viri

                  9.

                  poziva fundacijo, naj zagotovi dokazila o sklepih za izbiro osebja (npr. dokazila o merilih, ki jih morajo izpolniti kandidati, določenih na začetku postopka zaposlovanja), s katerimi bo zagotovila preglednost postopkov zaposlovanja; ugotavlja namreč, da je Računsko sodišče poročalo o tovrstnih nepravilnostih v sedmih revidiranih postopkih za izbiranje osebja; posebej poudarja, da ni bilo dokazil o pragovih, ki bi jih morali kandidati doseči, da bi bili povabljeni na razgovor, ali da je izbirna komisija določila merila za uvrstitev kandidatov na rezervni seznam pred pregledom prijav;

                  10.

                  zlasti poudarja, da je organ za razrešnice ugotavljal pomanjkljivosti v postopkih izbire od leta 2006 dalje; zato poziva fundacijo, naj nemudoma izboljša to stanje in organ za razrešnice obvesti o doseženem napredku;

                  11.

                  poleg tega pozdravlja potrditev fundacije, da bo v prihodnje izboljšala dokumentacijo v zvezi s postopki zaposlovanja.

         Notranja revizija

                  12.

                  pozdravlja sistem za beleženje in analiziranje izjem pri svojih uveljavljenih politikah in postopkih (seznam izjem), ki ga fundacija uporablja od 1. julija 2010;

                  13.

                  priznava, da so bili za dve od osmih priporočil notranje revizijske službe izvedeni „nadaljnji ukrepi glede prejšnjih priporočil“; ugotavlja, da se priporočila, ki se obravnavajo kot „zelo pomembna“, nanašajo predvsem na učinkovitost sistema notranje kontrole (na primer na „letni delovni program za zagotavljanje notranje kontrole“, „ponovni pregled občutljivih delovnih mest“ in „postopke za sporočanje nepravilnosti“); zato fundacijo poziva, naj jih čim prej izvede;

                  14.

                  ugotavlja tudi, da je služba za notranjo revizijo leta 2009 izvedla revizijo finančnega poslovodenja in predlagala petnajst priporočil, od tega dve „kritični“ in šest „zelo pomembnih“; izraža zaskrbljenost, ker sta kritični ugotovitvi povezani z računovodskim delovnim mestom (t. j. „delovno mesto, ki naj bi ga zapolnil začasni uslužbenec ali uradnik“, „pooblastila, ki morajo biti usklajena s priporočili računovodje Komisije“) in potrjevanjem računovodskih sistemov, šest zelo pomembnih ugotovitev pa je povezanih s potrebo, da se bolje dokumentirajo finančni tokovi fundacije, oblikovanjem in načrtovanjem javnih naročil, naknadnim nadzorom, določbami o povračilih in poročanju o izjemah; zato poziva fundacijo, naj brez odlašanja začne izvajati priporočila službe za notranjo revizijo ter naj organ za podelitev razrešnice obvesti o doseženem napredku;

                  15.

                  glede drugih pripomb horizontalne narave, ki spremljajo sklep o razrešnici, se sklicuje na svojo resolucijo z dne 10. maja 2011 (6) o uspešnosti, finančnem poslovodenju in nadzoru agencij.

         (1)  UL C 338, 14.12.2010, str. 155.

         (2)  UL L 248, 16.9.2002, str. 1.

         (3)  UL L 139, 30.5.1975, str. 1.

         (4)  UL L 357, 31.12.2002, str. 72.

         (5)  UL L 252, 25.9.2010, str. 196.

         (6)  Sprejeta besedila, P7_TA(2011)0163 (glej stran 269 tega Uradnega lista).